除夕
作者：許必勝
朝代：宋

paragraphs: 多病成懶疎，日月忽驅逐。
家人厭陳迹，灑掃新我目。
爭此須臾間，擾擾競多福。
習氣變性情，不復生慚恧。
幸有一樽酒，可以寄清穆。
夜靜天四垂，星光就簷屋。
燈燭忽空曠，琴書轉幽獨。
休心薇蕨內，庶免營旨蓄。
鳳凰鳴高岡，貽笑於雞鶩。
得終歲寒心，尚愧庭前竹。
去去天台山，幽蘭會當馥。